Stjórnvöld í Washington boðuðu í gærkvöld frekari refsiaðgerðir gegn lykilfólki í hvítrússneska stjórnkerfinu, í samvinnu við Evrópusambandið. Rússlandsforseti lofar hins vegar enn sterkari og betri tengsl Rússlands við nágrannaríkið.
Vladimír Pútín, Rússlandsforseti, fór fögrum orðum um batnandi samband Rússlands og Hvíta Rússlands, á fundi sínum með Alexander Lúkasjenkó, forseta Hvíta Rússlands. Forsetarnir funduðu í Rússlandi í gær, daginn eftir að Alþjóða flugmálastofnunin boðaði rannsókn á því er farþegaþota Ryanair var knúin til lendingar í Minsk á fölskum forsendum og þekktur hvítrússneskur stjórnarandstæðingur og blaðamaður sem þar var um borð var handtekinn og fangelsaður ásamt unnustu sinni. Rússar hafa varið aðgerðir stjórnvalda í Minsk og fullyrt að þeir hafi farið að alþjóðalögum í einu og öllu. Vestræn ríki, með Evrópusambandið og Bandaríkin fremst í flokki, hafa gagnrýnt atvikið harðlega og sagt það jafngilda flugráni, vera skýrt brot á á alþjóðalögum og ógn við hvort tveggja flugöryggi og fjölmiðlafrelsi. Evrópusambandið hefur þegar bannað umferð hvítrússneskra flugvéla innan vébanda sambandsins og innleitt ýmsar refsiaðgerðir gegn áhrifafólki og fyrirtækjum í Hvíta Rússlandi. Það hafa Bandaríkjamenn líka gert og í gærkvöld tilkynnti Jen Psaki, talskona Hvíta hússins, að von væri á enn frekari refsiaðgerðum Bandaríkjanna og ESB gegn Lúkasjenkó, lykilfólki í stjórn hans og níu stórfyrirtækjum í ríkiseigu.
Bandarísk stjórnvöld boða frekari refsiaðgerðir gegn Hvíta-Rússlandi, í samvinnu við Evrópusambandið. Rússlandsforseti lofar hins vegar batnandi tengsl Rússa og Hvít-Rússa. 